Sait Orahovac

**Sait Orahovac** bio je bosanskohercegovački, crnogorski i jugoslavenski pjesnik i folklorist.

## Biografija 
Od rane mladosti živio je u Sarajevu, gdje na Filozofskom fakultetu, završava historiju južnoslovenskih književnosti i srpskohrvatski jezik. Doktorirao je 1980. iz književne folkloristike s tezom *Kulturno-istorijske, etičke i estetske oznake muslimanskih narodnih pjesama* na Filozofskom fakultetu u Sarajevu, pred komisijom: akademik Dušan Nedeljković, akademik Blaže Koneski i prof. dr. Ljubomir Zuković. Disertacija do danas nije objavljena.

Objavio je oko 35 knjiga od čega 20 zbirki poezije i 15 knjiga iz oblasti folkloristike i nauke. Bio je poznat kao odličan socijalni pjesnik. Njegove pjesme prevedene su na ruski, bugarski, makedonski, slovenski, češki, poljski, albanski, turski, azerbejdžanski, arapski, francuski i engleski jezik. Njegov istraživački rad pretočen je u zbirke blaga bošnjačkog naroda, te u knjige narodnih i antifašističkih pjesama bunta i otpora, anegdota i humora. Poseban doprinos dao je u izučavanju sevdalinki. Proučavao je folklor i istraživao kulturnu baštinu i tradiciju naroda. Poslije oslobođenja bio kustos Muzeja revolucije BiH i u tom svojstvu sakupljao arhivsku, folklornu i drugu građu iz perioda Narodnooslobolilačkog rata i narodne revolucije.
U okviru naučnog rada, priredio je *Pjesme o narodnim herojima*, *Savremene narodne pjesme iz borbe i obnove*, *Partizani u anegdotama*, *Anegdote o našim književnicima*, *Vedrine duha*, *Sevdalinke, balade i romanse Bosne i Hercegovine*, *Pjesme bunta i otpora*', *Stare narodne pjesme Muslimana Bosne i Hercegovine*, *Muslimanske narodne pjesme* i druge.

Bio je član Društva pisaca Bosne i Hercegovine i član Društva za obradu folklora. 
Umro je u Sarajevu, 21. novembra 1992.

2014. godine u Bosanskom kulturnom centru organizirana je premijera dokumentarnog  filma *Vihori uzdaha – Sait Orahovac 1909−1992.* posvećenog ovom istaknutom književniku.

## Nagrade 
Sait Orahovac dobitnik je mnogih nagrada i ordena:
* 1957. godine Nagrada Društva pisaca Bosne i Hercegovine za djelo *Sonetna senčenja* 
* Dvadesetsedmojulska nagrada SR Bosne i Hercegovine
* Povelja zaslužnog građanina Sarajeva
* Orden zasluga za narod
* Orden bratstva i jedinstva
* Jubilarna plaketa SUBNOR-a

## Bibiliografija 
**Vihori uzdaha* 1928, godine
**Nemirne svetiljke* 1930. godine
**Motivi iz Bosne* 1931. godine
**Potezi ulijevo* 1932. godine
**Usponi* 1933. godine
**Stihovi raba Saita* 1936. godine
**Lirska saopštenja* 1938. godine
**Vrisci i kliktaji* 1946. godine
**Soneti* 1953. godine
**Sonetna senčenja* 1957. godine
**Korak do zida* 1966. godine
**Soneti i minijature* 1971. godine
**Izbor pjesama* 1974. godine
**Krug se zatvara* 1980. godine
**Slapovi: izabrani i dopunjeni soneti* 1983. godine
**Niz grebene i sprudove* 1990. godine
**Biserna ogrlica* 1990. godine

## Reference
## Vanjski linkovi
* *Jašar Redžepagić: Bitna obeležja poezije Saita Orahovca i njegov doprinos folkloristici*
* *Biografija Sait Orahovac* 

Kategorija:Bosanskohercegovački pisci
Kategorija:Rođeni 1909.
Kategorija:Dobitnici Nagrade Društva pisaca Bosne i Hercegovine
Kategorija:Biografije, Podgorica
Kategorija:Umrli 1992.